ບ້ານທ່າແຂກ

ບ້ານທ່າແຂກ ຕັ້ງຢູ່ເຂດ3 ສີຖານໃຕ້ ເມືອງຫາດຊາຍຟອງ ນະຄອນຫຼວງວຽງຈັນ

ປະຫວັດ 
ບ້ານທ່າແຂກເກີດມາຈາກການຍ້າຍຍົກຄົວມາແຕ່ຖິ່ນຖານອື່ນໂດຍສະເພາະແມ່ນມາຈາກດອນຈັນ ຕາມລຽບແມ່ນ້ຳຂອງລົງມາຈົນຮອດທີ່ນີ້ ການຕັ້ງຊື່ບ້ານນັ້ນຍັງບໍ່ເປັນທີ່ແນ່ຊັດວ່າໃຜເປັນຜູ້ຕັ້ງ ຫຼື ຕັ້ງຍ້ອນຫຍັງ ແຕ່ມີຄົນໄດ້ສັນນິດຖານວ່າ ບ້ານແຫ່ງນີ້ອາດຈະເປັນບ່ອນທີ່ຄົນໄປມາຫາສູ່ຢູ່ເລື້ອຍຈຶ່ງໄດ້ເອີ້ນວ່າເປັນ"ທ່າຂອງແຂກ"ທັງຫຼາຍທີ່ກາຍໄປມາ ເຖິງຢ່າງໃດກໍຕາມກໍຍັງບໍ່ມີແຫຼງອ້າງອີງທີ່ແນ່ຊັດ ມັນກໍເປັນພຽງແຕ່ການເລ່າປາກຕໍ່ປາກກັນມາເຖິງທຸກມື້ນີ້

ພູມສາດ ແລະ ການຄົມມະນາຄົມ 
ສະພາບທົ່ວໄປຂອງບ້ານທ່າແຂກ ເປັນພື້ນທີ່ຮາບ ແລະ ມີໜອງຄຳແສນທີ່ກວ້າງໃຫຍ່ ອີກຟາກໜຶ່ງກໍມີແມ່ນ້ຳຂອງລຽບເລາະຕາມຂອບບ້ານ ຍາມລະດູຝົນກໍຈະມີນ້ຳຂັງໃນບາງກໍລະນີ ເຊິ່ງມີອານາເຂດຕິດຕໍ່ດັ່ງນີ້

 ທິດເໜືອ ຕິດກັບ  ບ້ານຖິ່ນເພຍ
 ທິດໃຕ້ ຕິດກັບ ບ້ານຊາຍຟອງເໜືອ
 ທິດຕາເວັນອອກ ຕິດກັບ ບ້ານໂຄກຊາຍ ແລະ ສີຖານໃຕ້
 ທິດຕາເວັນຕົກ ຕິດກັບ ປະເທດໄທຍ ໂດຍມີແມ່ນ້ຳຂອງເປັນຊາຍແດນ

ການຄົມມະນາຄົມ ກ່ອນປີ ຄ.ສ. 2019 ເປັນຫົນທາງຢາງແກນດິນບາງສ່ວນ ແລະ ເປັນຫົນທາງດິນແຈບໃນຮ່ອມຕ່າງໆ ຕໍ່ມາເມື່ອ ທ້າຍປີ ຄ.ສ. 2019 ຫົນທາງຄອນກຣີດສາຍຈີ່ນາຍໂມ້-ບ້ານຊາຍຟອງເໜືອ ໄດ້ສ້າງສຳເລັດແລ້ວ ກໍໄດ້ຮັບຄວາມສະດວກສະບາຍໃນການສັນຈອນໄປມາຍິ່ງຂຶ້ນ ມີລົດສັນຈອນຢູ່ຕະຫຼອດເວລາ ໄລຍະຫົນທາງທີ່ຜ່ານບ້ານທ່າແຂກ ແມ່ນປະມານ 1ກິໂລແມັດ

ປະຊາກອນ 
ການສຳຫຼວດຈຳນວນປະຊາກອນຍັງບໍ່ມີຂໍ້ມູນ ແຕ່ອາຊີບສ່ວນຫຼາຍຂອງປະຊາການຊາວບ້ານທ່າແຂກ ແມ່ນເປັນຊາວໄຮ່ຊາວນາ ຫາປາ ຫາກິນກຸ້ມຕົນເອງ ແຕ່ກະຍັງມີອີກສ່ວນໜ້ອຍທີ່ເຮັດວຽກເປັນພະນັກງານຂອງລັດທະບານ

ວັດທະນະທຳ 
ປະຊາກອນສ່ວນໃຫຍ່ແມ່ນນັບຖືສາສະໜາພຸດ ສາສະໜາອື່ນມີໜ້ອຍ ຊາວພຸດນິຍົມເຮັດບຸນຕັກບາດຕາມປະເພນີນິຍົມ ແລະ ຖືປະຕິບັດກັນມາຊ້ານານ. ນອກນີ້, ຍັງມີບຸນພະເຫວດ ແລະ ບຸນເພັງທາດ ເຊິ່ງເປັນການນະມັດສະການພຣະທາດແຂ້ວອົງຈຳລອງທີ່ສ້າງຂຶ້ນມາທົດແທນພຣະທາດແຂ້ວອົງແທ້ທີ່ໄດ້ພັງທາຍລາຍລົງແມ່ນ້ຳຂອງຍ້ອນທີ່ຕັ້ງຂອງພະທາດແມ່ນຕັ້ງໄວ້ດອນ ຈາກນັ້ນນ້ຳກໍກັດເຊາະມາເປັນເວລາຍາວນານຈົນໄດ້ພັງທະລາຍລົງ ຕໍ່ມາໃນປີ 2003ຊາວບ້ານກໍໄດ້ລົງຂັນກັນສ້າງອົງຈຳລົງຂຶ້ນມາໃໝ່ໂດຍການນຳພາຂອງ ທ່ານ ສາງ ສໍພາບມີໄຊ ນາຍບ້ານໃນຂະນະນັ້ນ ເພື່ອໃຫ້ຄົນຮຸ່ນຫຼັງໄດ້ສັກກາລະບູຊາ, ພະທາດແຂ້ວອົງແທ້ແມ່ນພະທາດທີ່ປະດິດສະຖານແຂ້ວຂອງພຣະພຸດທະເຈົ້າເອົາໄວ້ ການນະມັດສະການພະທາດແຂ້ວແມ່ນຈະຈັດໃນມື້ຂຶ້ນ15ຄ່ຳ ເດືອນ12ລາວ ຂອງທຸກປີ ເຊິ່ງຈະກົງກັບມື້ດຽວກັນກັບບຸນນະມັດສະການພຣະທາດຫຼວງວຽງຈັນ ຍ້ອນສາເຫດນັ້ນ ຕົນຈຶ່ງມັກເອີ້ນພຣະທາດແຂ້ວວ່າ "ພຣະທາດຫຼວງນ້ອຍ"